“จุฬาฯ” ประกาศ 5 มาตรการรับมือ “โควิด-19” หลังพบจนท.คณะนิติศาสตร์ ติดเชื้อรายแรก!
“จุฬาลงกรณ์มหาวิทยาลัย" ประกาศ 5 มาตรการรับมือ "โควิด-19" หลังพบจนท.คณะนิติศาสตร์ ติดเชื้อเป็นรายแรก!
“จุฬาลงกรณ์มหาวิทยาลัย" ประกาศ 5 มาตรการรับมือ "โควิด-19" หลังพบจนท.คณะนิติศาสตร์ ติดเชื้อเป็นรายแรก!
16 มี.ค. 2563

ศาสตราจารย์ นายแพทย์ ดร.นรินทร์ หิรัญสุทธิกุล รองอธิการบดี ประธานคณะกรรมการศูนย์ปฏิบัติการภาวะฉุกเฉินไวรัสโคโรนา 2019 (COVID-19) จุฬาลงกรณ์มหาวิทยาลัย ออกประกาศมาตรการหลังพบผู้ติดเชื้อไวรัสโควิด-19 รายที่ 1 ระบุว่า
เนื่องด้วยในวันที่ 15 มีนาคม 2563 ทางคณะนิติศาสตร์ จุฬาลงกรณ์มหาวิทยาลัย ได้รับแจ้งว่ามีบุคลากรของคณะคนหนึ่งติดเชื้อไวรัสโคโรนา 2019 (COVID-19) จากการตรวจโดยการเก็บสารคัดหลั่งบริเวณส่วนหลังโพรงจมูกและบริเวณคอหอยไปตรวจหาสารพันธุกรรมของเชื้อ ที่ห้องปฏิบัติการโรงพยาบาลรามาธิบดี ซึ่งให้ผลเป็นบวก ขณะนี้บุคลากรคนดังกล่าวได้เข้ารับการรักษาที่โรงพยาบาลแห่งหนึ่งเป็นที่เรียบร้อยแล้ว
ทั้งนี้ จุฬาลงกรณ์มหาวิทยาลัย ได้ดำเนินตามมาตรการที่คณะกรรมการศูนย์ปฏิบัติการภาวะฉุกเฉินไวรัสโคโรนา 2019 (COVID-19) ของมหาวิทยาลัยได้เตรียมการไว้ ดังต่อไปนี้
1.ได้ติดต่อกับโรงพยาบาลที่ให้การดูแลรักษาบุคลากรคนดังกล่าว เพื่อยืนยันผลการตรวจวินิจฉัยโรค COVID-19 และในกรณีที่มีการยืนยันการติดเชื้อจะประสานกับทางโรงพยาบาลในการให้การดูแลรักษาตามมาตรฐานอย่างดีที่สุด
2.ได้เริ่มดำเนินการติดตามผู้สัมผัสใกล้ชิดกับบุคลากรคนดังกล่าว ทั้งคณาจารย์ นิสิต เจ้าหน้าที่ของคณะนิติศาสตร์ และสมาชิกในครอบครัวมารับการตรวจคัดกรองที่ศูนย์บริการสุขภาพของจุฬาฯ เพื่อประเมินความเสี่ยงต่อการติดเชื้อและให้คำแนะนำต่อไป
3.ให้คณะนิติศาสตร์ปิดทำการเป็นเวลาหนึ่งสัปดาห์ (ตั้งแต่วันที่ 16 – 22 มีนาคม 2563) เพื่อฉีดพ่นน้ำยาฆ่าเชื้อและทำความสะอาดตามมาตรฐานทางสาธารณสุขทั่วพื้นที่อาคารพินิตประชานาถ และอาคารเทพทวาราวดี และให้งดการเรียนการสอนทุกช่องทางรวมทั้งช่องทางออนไลน์ การประชุม การนัดหมาย การพบปะ การจัดกิจกรรมทุกรายการ เพื่อลดความเสี่ยงของการสัมผัสระหว่างบุคคล และเอื้อประโยชน์ต่อการบริหารจัดการสำหรับคณะและมหาวิทยาลัยในการควบคุมภาวะการแพร่ระบาด
4.ทำการสอบสวนวงจรการแพร่กระจายเชื้อของบุคลากรคนดังกล่าว เพื่อสามารถกำหนดให้บุคลากรและนิสิตจุฬาฯ ที่อยู่ในสถานที่เดียวกับบุคลากรผู้นี้ ภายในระยะเวลา 14 วัน ก่อนวันที่ 15 มีนาคม 2563 ลาหยุดเพื่อกักบริเวณดูอาการเป็นเวลา 14 วัน นับจากวันที่ 15 มีนาคม 2563 โดยไม่ถือเป็นวันลา หากมีอาการน่าสงสัยว่าจะติดเชื้อ ทุกคนในข่ายดังกล่าวสามารถติดต่อศูนย์บริการสุขภาพ จุฬาลงกรณ์มหาวิทยาลัย เพื่อขอรับการตรวจคัดกรองโดยทางมหาวิทยาลัยจะเป็นผู้รับผิดชอบค่าใช้จ่ายทั้งหมด
5.หากพบว่ามีคณาจารย์ นิสิต เจ้าหน้าที่ติดเชื้อไวรัสโคโรนา (COVID-19) จากการสัมผัสกับบุคลากรคนดังกล่าว ทางจุฬาลงกรณ์มหาวิทยาลัยยินดีจะส่งตัวและรับผิดชอบดูแลการรักษาที่โรงพยาบาลจุฬาลงกรณ์ สภากาชาดไทย
ทั้งนี้ หากมีความคืบหน้าเพิ่มเติมในกรณีดังกล่าว ทางมหาวิทยาลัยจะแจ้งให้ทราบเป็นระยะต่อไป


 